
VELKOMMEN INN

En høstdag i 1986 fikk jeg en lapp i skolesekken. Jeg var sju år og hadde akkurat begynt i første klasse. Sett kryss for å bli med på sjakk, sto det. Fire tiår senere kan jeg se tilbake på et i liv i sjakken, som spiller, lærer, organisator og kommentator. Det har vært et eventyr.

Denne boka er min invitasjon inn i sjakkens verden – et univers av både historier og sjakktrekk. Ideen med boka er å knytte sammen sjakkens historier med det som skjer på brettet. Gjennom dette håper jeg å gjøre begrep som fianchetto og bondestorm levende. Hva kan et magnetoffer bety i et liv, eller en fanget brikke? Det håper jeg du vil tenke over når du leser om disse begrepene. Hvorfor er Muzio d’Alessandro tidenes heldigste tilskuer, og hva er det som gjør at min familie truer med en motbok? Noe er lett, og noe er litt mer utfordrende. Jeg synes det er blitt en fin blanding.

Dette er ikke en lærebok, men jeg er sikker på at den som leser boka, vil lære mye. Dels gjennom tekstene om bokas oppslagsord, og dels gjennom eksemplene som følger de fleste av dem. Min ambisjon er at dette skal være lesverdig også for deg som har interesse for sjakk, uten at du ønsker å gå inn i selve sjakktrekkene. Grunnlaget for boka er sjakken jeg selv har spilt, sett og lest om. Min historie i sjakken er også historien om hvordan denne boka har blitt til.

Jeg kan takke Finn Møller (1925–2024) for alt som fulgte etter at jeg krysset av på lappen den dagen i 1986. Da Finn på slutten av 60-tallet hadde egne barn på Korsvoll skole i Oslo, kom det spørsmål fra skolen om hvem som kunne bidra med fritidsaktiviteter. Finn var en dyktig hobbyspiller og meldte seg til tjeneste med sjakk. Etter at barna hans gikk ut av skolen, fortsatte Finn, år etter år. Da jeg begynte på Korsvoll, hadde Finn blitt en institusjon. Hver torsdag kveld gikk jeg den korte turen gjennom skogen til skolen, og ned i kjelleren der skolebiblioteket lå. Senere tok jeg innimellom av før den siste bakken og gikk heller det siste stykket av myra, bort til huset til Finn og Inger øverst i Langmyrveien. Det var i stua til Finn jeg spilte mitt første parti langsjakk, et dramatisk sluttspill mot Olaf fra Stovner, mens lukten av Ingers vafler fylte rommet. Senere ble det utallige styremøter rundt det samme stuebordet.

Som sjakkspiller fikk jeg en forrykende start med tiendeplass i skolemesterskapet 1986/87. Jeg husker fortsatt premieutdelingen, på skolens trapp under sommeravslutningen, med Finn som leste opp navnene. Et par år senere ble min NM-debut en suksess, med bronse i yngste klasse, ti år og yngre. De neste årene ble jeg stadig bedre, men uten å få den eksplosive utviklingen som noen får, og som gjerne kreves for at man skal beholde interessen. Som femtenåring holdt jeg på å slutte. Da hadde mye blitt annerledes i livet. Men i siste sekund fikk jeg et gjennombrudd (mer om det senere i boka). Deretter ga sjakken meg en ungdomstid med mye kameratskap og moro.

Eksperter på læring sier at man gjerne må være på ett nivå en god stund før man kan avansere videre; fremgangen er ikke jevn. Slik var det i hvert fall for meg, og det store hoppet kom da jeg var i første halvdel av tjueårene. Først tok jeg overraskende bronsen i NM 2001, og deretter fulgte flere gode prestasjoner. Selvtillit er et avgjørende element i sjakk, og suksess avler gjerne suksess. Kanskje var jeg på sporet av et virkelig godt nivå, men verken ambisjoner eller innsats tilsa noe stort. Likevel ble jeg til slutt internasjonal mester i 2007. Fem år etter var jeg på mitt beste som sjakkspiller, da jeg for andre gang spilte på det norske landslaget i sjakk-OL. Nå lader jeg opp til seniorklassen for 50-åringene. Da skal barndomsvennene mine få kjørt seg.

Finn fortsatte med barnesjakk i lang tid etter at jeg var ferdig på Korsvoll. Etter hvert som tiårene gikk, kunne foreldrene til Finns elever fortelle ham at de selv hadde gått hos ham som barn. Det syntes han var moro. Jeg tror Finn hadde glede av å lære bort sjakk til tusenvis av barn, men jeg tror også det handlet om plikt: Den som kan bidra, bør gjøre det. Det var dette jeg følte på da Finn spurte om jeg kunne være med som sjakklærer. Jeg gikk da på ungdomsskolen, og det var ikke særlig fristende å undervise småunger i sjakk. Men jeg kunne ikke si nei til Finn. Min motvillige aksept skulle føre til mye.

Dette ble begynnelsen på min andre løpebane i sjakken, den organisatoriske. Snart ble jeg spurt om å være leder i Oslo Sjakkrets Ungdom. Det har vært mitt hell i livet at jeg blir bedt om å gjøre fine ting. Vervet som kretsleder var en ganske stor oppgave for en ungdom. Kretsen hadde omtrent 1000 medlemmer og betydelige budsjetter. Men jeg vokste inn i oppgaven, særlig hjulpet av sjakkens fenomenale våpendrager Johs. R. Kjeken. Sammen med Finn ble Johs. og jeg et slagkraftig trekløver i Schakklubben av 1911, som gikk fra å være en ganske liten klubb til å bli Norges største.

Dessuten var Johs. generalsekretær i sjakkforbundet, og gjennom ham skaffet jeg meg plass som sivilarbeider ved forbundets kontor på Grefsen. Jeg fikk 14 fine måneder i sjakkens tjeneste, fra slutten av 1998 til starten av 2000. Straks deretter døde faren min brått, mens jeg spilte en sjakkturnering i Cappelle-la-Grande, nord i Frankrike. Mye i mitt liv, også vanskelige ting, har blitt rammet inn av sjakken.

Etter tiden som sivilarbeider tok jeg fatt på jusstudier. Begge mine foreldre var jurister, så det var et nærliggende valg. Noe festlig studium var ikke dette, så da jeg i 2004 ble spurt om å bli president i sjakkforbundet, var jeg mer enn klar for oppgaven. Jeg kastet meg ut i arbeidet og fikk mye glede av det, men også en del strev. Tre år som president var nok, og da var jeg også ferdig med studiene (det hadde tatt sin tid). Det var på tide å gjøre noe annet i livet enn sjakk. Men jeg holdt bare ett år i vanlig arbeid før jeg igjen ble sugd tilbake. Min samboer (nå kone) Silje Bjerke og min gode venn Torbjørn Ringdal Hansen overtalte meg til å bli med på å starte et sjakkfirma, skjønt jeg trengte vel ikke mye overtalelse.

I flere år drev vi Sjakkhuset sammen. Det var hardt arbeid, som all gründervirksomhet, tror jeg. På dagtid var det butikk på Sagene og nettbutikk, på kveldstid kurs for barn og voksne, og i helgen arrangementer. Magnus Carlsen hadde blitt stjerne, men det var ikke noen sjakkboom. Fortsatt ble sjakk opplevd som ganske nerdete og utilgjengelig, var mitt inntrykk. I 2013 konkluderte vi med at fem år med Sjakkhuset fikk holde. Et liv med så mye arbeid passet heller ikke med planer om familie.

Jeg visste ikke hva som skulle bli det neste, men igjen kom svaret fra sjakken. Da vi låste oss ut av Sjakkhuset for siste gang, delte vi et bilde på Facebook med «takk for oss». Under bildet kom en kommentar fra Morten Sand, advokat og visepresident i det internasjonale sjakkforbundet. «Hvis det er aktuelt å begynne som advokat, gi beskjed!» skrev han. Det var egentlig ikke aktuelt – jeg hadde allerede tenkt gjennom saken. Faren min var en fremragende advokat, med over 1500 saker for Høyesterett. Det kunne ikke være sunt å bruke livet på å måle seg med dette. Fortsatt synes jeg dette er godt tenkt. Men når alt kom til alt, var det en besnærende mulighet, og jeg hadde ikke noen annen plan. Dessuten er jeg veldig glad i å gripe muligheter som plutselig dukker opp. Jeg tror det er en tankegang fra sjakken. Evnen til å oppdage og velge nye veier – årvåkenhet og fleksibilitet – er en kjerne i sjakkens strategi.

I september 2013 startet jeg derfor som advokatfullmektig, og fremover skulle sjakken bli en mindre del av mitt liv. Trodde jeg. Det hadde bare gått noen uker da telefonen ringte på mitt nye kontor. Det var Reidar Stjernen, produsent i NRK-sporten. Det var alltid hyggelig å prate med Reidar, jeg hadde hatt litt kontakt med ham etter at jeg litt tilfeldig hadde prøvd meg som sjakk-kommentator under et stevne i Kristiansund. Det er snakk om å sende sjakk-VM på NRK, sa Reidar, kan du komme til Marienlyst og vise en kollega et analyseprogram? Det kunne jeg selvfølgelig. Først mange år senere innså jeg at dette var en siste audition for jobben som kommentator.

Ingen forutså at TV-sjakk skulle bli en slik suksess, men Reidar Stjernen hadde sydd sammen et banebrytende konsept. Sosiale medier ga løpende interaksjon med folk i stua hjemme, og kjendiser i studio bidro med humør og lavt nok nivå på sjakkferdigheter. Pila med vurdering av stillingen var en genistrek som gjorde at folk kunne følge dramaet uten å ha kunnskap om spillet. Et avgjørende element var at sportsdimensjonen i sjakk ble tatt på alvor. NRK turte å stole på at sjakktrekkene var spennende nok. Resultatet ble en kolossal interesse for selve spillet, ikke bare for Magnus. Nylig meldte chess.com at de har 1,4 millioner norske brukere. Da jeg var president i sjakkforbundet tjue år tidligere, var hundre nye medlemmer et fabelaktig år.

Fra 2013 har det vært en stor opplevelse å formidle sjakk til hele Norge. Som barn var jeg totalt sportsidiot, og dette fikk jeg glede av nå. Å være sportskommentator var blant barndommens drømmer, og på skiturer i Nordmarka fikk faren min være kommentator både på flata (mens jeg var Vegard Ulvang) og når det gikk nedover (da var jeg alpinesset Pirmin Zurbriggen). Men kommentatordrømmen var uendelig fjern og ble snart glemt, for sjakk på TV var utenkelig. Så ble det likevel slik. Verdens veier er merkverdige.

Selv om jeg ble kommentator på NRK, fortsatte jeg som advokat, og etter en stund ble jeg sjef i firmaet. Det var fint arbeid, men i tiden rundt pandemien fikk jeg et ønske om å gjøre noe mer idealistisk enn forretningsvirksomhet. Spørsmålet var hvordan dette skulle skje. Som vanlig lå sjakken fremst i bevisstheten. Jeg kom til å tenke på at jeg hadde møtt Jan Egeland, generalsekretær i Flyktninghjelpen, da han var gjest i sjakkstudio. Det kunne være et godt sted å bruke kreftene. Jeg søkte på en jobb hos Flyktninghjelpen og fikk den.

Jeg hadde vært hos Flyktninghjelpen noen år da Donald Trump for andre gang ble innsatt som president og annonserte dramatiske kutt i amerikansk støtte til nødhjelp. Flyktninghjelpen måtte gå inn i en tøff nedbemanning. Siden jeg hadde andre muligheter til å tjene til livets opphold, kom jeg til at min tid fikk være over. Veien videre var uklar. Jeg hadde tenkt på å skrive en bok i en del år, men hadde ikke hatt noen idé som ga meg tenning. Nå kom ideen, og det skyldtes vel at hjernen jobber bedre når det kreves en leveranse. Hva med en bok som kobler sjakkens verden på brettet og utenfor, mye på samme måte som TV-sjakken har klart? Det ville vært noe nytt og ambisiøst. Det er denne boka du nå sitter med.

For et par år siden startet kona og jeg med sjakk på våre barns skole. Det betyr vel at ringen er sluttet. Slik Finn Møller sendte en lapp til meg i 1986, er dette min lapp til deg. Velkommen inn.

Torstein Bae

Oslo, august 2025


SLIK LESER DU BOKA

Boka er inndelt i fem kapitler: åpninger, taktikk, strategi, sluttspill og sjakkens verden. Hvert kapittel inneholder mange oppslagsord. Hvert oppslagsord innledes med en tekst som forklarer ordet, gjerne med en fortelling fra sjakkens verden. Så følger eksempler for deg som vil gå mer i dybden. Til sammen dekker dette mye av det sjakken dreier seg om. Slå opp der du vil i boka, eller les den fra start til slutt.

Kryssreferanser og register

Noen steder er det nyttig å vise til et annet oppslagsord. For å vise at du kan lese mer et annet sted, bruker jeg understreking: «Sekkematt er mindre aktuelt ved fianchetto.» Bakerst i boka er det et register som inneholder mange flere begrep enn oppslagsordene.

Hest

Det formelle navnet på hesten er springer, mens jeg her har valgt å kalle brikken for hest. Det er fordi jeg vet at det ellers blir forvirring om hva som er løper og springer, og jeg vil ikke at dette skal stå i veien for at leseren kan få glede av sjakkens historier og trekk. Dere som foretrekker springer, får ha meg tilgitt. Jeg skjønner at tradisjonen har betydning, men la oss åpne det fantastiske spillet vårt for enda flere.

Notasjon

Sjakknotasjon er et verktøy for å beskrive trekk som blir gjort på brettet. Denne boka har begrenset bruk av sjakknotasjon, og man trenger ikke å forholde seg til den for å ha utbytte av å lese. Noen steder er det angitt notasjon fra startposisjonen, slik at du får vite hvordan en åpning eller et parti begynner. Dette er ment som en ren bonus til dem som ønsker denne informasjonen. For å spille gjennom trekkene med notasjon vil de aller fleste trenge å finne frem et sjakkbrett (fysisk eller digitalt).

Notasjonen sier hvilken type brikke som flyttes, og hvor brikken flyttes til (lander). Hvis det står [image: ]d4, betyr dette at en løper flytter til feltet d4. For å finne d4-feltet, bruk koordinatene som står rundt brettet. Hvis det står [image: ]xd4, betyr dette at løperen slår en brikke når den lander på d4. Det er «x» som viser at trekket inneholder et slag.

Bonden har ikke noe symbol. Notasjonen «1.e4 c5» betyr derfor at hvit i første trekk flytter en bonde til e4, og at svart deretter flytter en bonde til c5. Når en bonde slår en brikke, skriver man linjen som bonden flytter fra, og feltet der bonden lander. (Linjer er oppover på brettet, rader er bortover.) Derfor betyr «dxc3» at en bonde som står i d-linjen, slår en brikke på c3. Hvis det står «…» foran et trekk, betyr det at svart flytter. Kort rokade skrives 0-0, lang rokade 0-0-0.

Tegnsetting

I boka brukes vanlig tegnsetting i sjakk:

!! = genialt trekk

! = sterkt trekk

? = dårlig trekk

?? = bukk (grov tabbe)

+ = sjakk

# = sjakk matt

Diagrammer

Diagram er sjakkens navn på bilder av stillinger. I tillegg til at man ser brikkenes plassering, er det i mange stillinger av interesse hvem sin tur det er i stillingen som vises. Dette er i så fall markert ved siden av diagrammet med en hvit trekant [image: ] eller en svart trekant [image: ].

Sjakkreglene

Mange lesere vil kunne spillereglene, mens andre ikke vil ha behov for å gå inn i den delen av sjakken. Noen lesere vil ha lyst til å lære reglene. Jeg har derfor tatt med disse til slutt i boka.

